《咏汉玉屏风叠旧作韵》
清代·弘历

弘璧夷玉两序间，三棘六异千年右。诸侯良宝无过斯，讵若宝贤以为友。

孚尹比德时或珍，如乾六爻无一偶。玉屏方广遗炎灵，抚之光泽不留手。

温室秘赏阅三朝，寓意匪誇弗胫走。东坡至人有至言，世人安得如汝寿。

星为含誉云为卿，我则成诗今复久。尔时书题借词臣，自审临池腕力丑。

弹指凡八异春秋，重吟聊命墨卿黝。琬琰终合付镌华，咄哉瑰质沧桑守。

章草钟𨽻已瞠乎，那能更进辨科斗。闻之七日集灵台，王母带垂灵飞绶。

双成子登侍东西，觞酌麻姑所进酒。诙谐白发乃小儿，瞿瞿何来窃窥牖。

交梨火枣仙得餐，斯以赠帝帝拜受。什袭百代天府琛，好恶何常惟知诱。

嗅人遗制在周官，笔翰休论类枫柳。